Document ID: 32006D0275

KOMISSION PÄÄTÖS,
tehty 10 päivänä huhtikuuta 2006
kemiallisten aineiden työperäisen altistuksen raja-arvoja käsittelevän tiedekomitean perustamisesta tehdyn päätöksen 95/320/EY muuttamisesta
(2006/275/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
sekä katsoo seuraavaa:
(1)
Komission päätöksellä 95/320/EY (1) perustetaan kemiallisten aineiden työperäisen altistuksen raja-arvoja käsittelevä tiedekomitea, jäljempänä ”komitea”.
(2)
Uusien jäsenvaltioiden liityttyä unioniin vuonna 2004 komitean kokoonpanoa koskevat päätöksen 95/320/EY säännökset eivät enää ole asianmukaisia.
(3)
Jotta varmistetaan, että komitea antaa korkealuokkaisia ja puolueettomia tieteellisiä lausuntoja, sen jäsenten on oltava riippumattomia ja erittäin päteviä. Komitean on lisäksi kyettävä toimimaan erittäin tehokkaasti.
(4)
Komiteassa olisi tämän vuoksi oltava enintään 21 jäsentä, jotka komissio valitsee ja nimittää jäsenvaltioiden ehdottamien sopivien hakijoiden joukosta.
(5)
Päätös 95/320/EY olisi muutettava vastaavasti,
ON PÄÄTTÄNYT SEURAAVAA:
Ainoa artikla
Korvataan päätöksen 95/320/EY 3 artiklan 1 ja 2 kohta seuraavasti:
”1. Komiteassa on enintään 21 jäsentä, jotka valitaan jäsenvaltioiden ehdottamien sopivien hakijoiden joukosta ja jotka kuvastavat 2 artiklassa määrätyn toimeksiannon toteuttamiseksi tarvittavan tieteellisen asiantuntemuksen koko laajuutta, mihin sisältyy erityisesti kemia, toksikologia, epidemiologia, työterveyshuolto ja teollisuushygienia sekä yleinen pätevyys työperäisen altistuksen raja-arvojen asettamisessa.
2. Komissio nimittää komitean jäsenet heidän todistetun tieteellisen asiantuntemuksensa ja kokemuksensa perusteella ottaen huomioon tarpeen varmistaa se, että kyseiset erityisalat ovat edustettuina.”
Tehty Brysselissä 10 päivänä huhtikuuta 2006.

Labels: 0
1
9
15